หุ้นยุโรปปิดวานนี้ปรับลง ตลาดวิตกปัญหากรีซ-ผลประกอบการเอกชน
ตลาดหุ้นยุโรปปิดขยับลงเมื่อคืนนี้ (22 เม.ย.) เนื่องจากนักลงทุนวิตกกังวลเกี่ยวกับปัญหาหนี้กรีซ และผลประกอบการของบริษัทเอกชน อย่างไรก็ตาม ดัชนี Stoxx Europe 600 ปรับตัวลงเพียงเล็กน้อย เนื่องจากภาวะการซื้อขายโดยรวมได้รับแรงหนุนจากข้อมูลที่ระบุว่า ยอดขายบ้านมือสองเดือนมี.ค.ของสหรัฐพุ่งขึ้นแตะระดับสูงสุดในรอบ 18 เดือน
23 เม.ย. 2558

สำนักข่าวอินโฟเควสท์รายงานว่า ตลาดหุ้นยุโรปปิดขยับลงเมื่อคืนนี้ (22 เม.ย.) เนื่องจากนักลงทุนวิตกกังวลเกี่ยวกับปัญหาหนี้กรีซ และผลประกอบการของบริษัทเอกชน อย่างไรก็ตาม ดัชนี Stoxx Europe 600 ปรับตัวลงเพียงเล็กน้อย เนื่องจากภาวะการซื้อขายโดยรวมได้รับแรงหนุนจากข้อมูลที่ระบุว่า ยอดขายบ้านมือสองเดือนมี.ค.ของสหรัฐพุ่งขึ้นแตะระดับสูงสุดในรอบ 18 เดือน
ทั้งนี้ ดัชนี Stoxx Europe 600 ลดลง 0.03% ปิดที่ 408.99 จุด, ดัชนี DAX ตลาดหุ้นเยอรมันปิดที่ 11,867.37 จุด ลดลง 72.21 จุด หรือ -0.60%, ดัชนี FTSE 100 ตลาดหุ้นลอนดอนปิดที่ 7,028.24 จุด ลดลง 34.69 จุด หรือ -0.49% ดัชนี CAC-40 และตลาดหุ้นฝรั่งเศสปิดที่ 5,211.09 จุด เพิ่มขึ้น 18.45 จุด หรือ +0.36%
ตลาดหุ้นยุโรปยังคงได้รับแรงกดดันจากความวิตกกังวลเกี่ยวกับการเจรจาปัญหาหนี้กรีซ โดยล่าสุดนายมาร์ติน แจเกอร์ โฆษกกระทรวงการคลังเยอรมนีกล่าวว่า ทางเยอรมนีไม่ได้มีความคาดหวังมากนักต่อผลสำเร็จของการเจรจาในวันศุกร์นี้ระหว่างกรีซและประเทศเจ้าหนี้ในระหว่างการประชุมรัฐมนตรีคลังยูโรโซนที่เมืองริกา
ทั้งนี้ หากกรีซสามารถยื่นแผนปฏิรูปเศรษฐกิจที่กลุ่มประเทศเจ้าหนี้ให้การอนุมัติภายในสิ้นเดือนนี้ กรีซก็จะได้รับเงินกู้ 7.2 พันล้านยูโร ก่อนที่มาตรการให้ความช่วยเหลือทางการเงินฉบับปัจจุบันจะสิ้นสุดลงในวันที่ 30 มิ.ย.
อย่างไรก็ตาม ตลาดหุ้นยุโรปขยับลงเพียงเล็กน้อย เนื่องจากภาวะการซื้อขายได้รับปัจจัยหนุนจากข้อมูลของสมาคมนายหน้าอสังหาริมทรัพย์แห่งชาติของสหรัฐ (NAR) ที่ระบุว่า ยอดขายบ้านมือสองในเดือนมี.ค.ดีดตัวขึ้น 6.1% สู่ระดับ 5.19 ล้านยูนิต ซึ่งเป็นระดับสูงสุดในรอบ 18 เดือน
หุ้นเคริง ร่วงลง 3.9% หลังจากบริษัทเปิดเผยผลประกอบการที่อ่อนแอเกินคาด ขณะที่หุ้นเทสโก้ ร่วงลง 5.2% หลังจากบริษัทเปิดเผยผลประกอบการประจำปี 2557 เมื่อวานนี้ โดยระบุว่าบริษัทขาดทุนมูลค่าสูงถึง 6.38 พันล้านปอนด์ในรอบปีที่สิ้นสุดวันที่ 28 ก.พ.ที่ผ่านมา ซึ่งเป็นการขาดทุนมากที่สุดนับตั้งแต่ที่บริษัทได้จัดตั้งมาเป็นเวลา 96 ปี และตรงข้ามกับในรอบปีก่อนหน้าซึ่งมีบริษัทมีกำไร 2.26 พันล้านปอนด์
หุ้นไฮเนเก้น ร่วงลง 3% หลังบริษัทเปิดเผยยอดขายที่ชะลอตัวลงมากกว่าที่นักวิเคราะห์คาดการณ์ไว้ อย่างไรก็ตาม หุ้นโร้ช โฮลดิงส์ ปรับขึ้น 1.8% หลังจากบริษัทเปิดเผยผลประกอบการไตรมาสแรกที่ดีเกินคาด